Кайзэрсьляўтэрн (футбольны клюб)

«**Кайзэрсьляўтэрн**» () — нямецкі футбольны клюб з гораду Кайзэрсьляўтэрну, які месьціцца ў зямлі Райнлянд-Пфальцы на захадзе Нямеччыны. Заснаваны ў 1900 годзе. Чатырохразовы чэмпіён Нямеччыны (1951, 1953, 1991, 1998), уладальнік Кубка Нямеччыны (1990, 1996) і Супэркубка Нямеччыны (1991). Клюб быў заснаваны 2 чэрвеня 1900 году шляхам зьліцьця футбольных камандаў «*Germania 1896*» і «*FG Kaiserslautern*», у тыя часы называўся «*FC 1900*». У 1909 годзе клюб, у сваю чаргу, быў аб’яднаны з клюбамі «*FC Palatia*» (заснаваным ў 1901 годзе) і «*FC Bavaria*» (заснаваным у 1902 годзе), у выніку гэтага працэсу клюб атрымаў назву «*FV 1900 Kaiserslautern*». У 1929 годзе адбылося чарговае зьліцьцё клюбаў — на гэты раз з футбольным клюбам «*SV Phönix*», пасьля чаго клюб атрымаў назву «*FV Phönix-Kaiserslautern*». Канчатковая назва была прысвоена клюбу ў 1932 годзе.

## Гісторыя
### Раньнія часы
Два папярэдніка сучаснага клюбу, клюбы «Bavaria» і «FC 1900», былі ўдзельнікамі Заходняй Крайс-Лігі, першага дывізіёну нямецкага футболу першай чвэрці XX стагодзьдзя, заснаванай у 1908 годзе. З 1909 году новы «FV Kaiserslautern» пасьпяхова выступаў у гэтай лізе, займаючы другія месцы ў 1910 і 1912 гадох. Каманда заняла першае месца ў Саарскай Крайсьлізе () у 1919 годзе, першае месца ў Пфальцкай Крайсьлізе () у 1920 годзе, і ў Бэцырксьлізе Райн-Саару () у 1931 годзе, і правяла канец 1930-х гадоў сьлізгаючы ўверх і ўніз па табліцы паміж Бэцырксьлігай і вышэйшай Гаўлігай Паўднёвага Захаду (), адным з шаснаццаці найвышэйшых дывізіёнаў, якія існавалі ў пэрыяд рэарганізацыі нямецкага футболу, праведзенай нацыскімі ўладамі.

Выступ клюбу быў невыбітным у гады, якія папярэднічалі Другой сусьветнай вайне, але значна палепшыўся пасьля 1939 году. «Чырвоныя чэрці» заваявалі тытул пераможцы Гаўлігі Паўднёвага Захаду штафэля Саар-Пфальц (), але прайгралі агульны тытул пераможцам штафэля Майн-Гэсэн (), клюбу «Кікерс» з Офэнбаху. У сэзоне 1941—1942 гадоў Гаўліга Паўднёвага Захаду была аб’яднаная з Гаўлігай Гэсэн-Насаў () і Гаўлігай Вэстмарку (), і «Кайзэрсьляўтэрн» у той сэзон заваяваў тытул пераможцаў Вэстмарку, упершыню працягваючы гуляць у нацыянальных фінальных раўндах. Клюб пацярпеў сур’ёзную паразу зь лікам 3:9 ад будучага чэмпіёна той сэрыі плэй-оф, «Шальке-04», асноўнай пануючай сіле ў нямецкім футболе таго часу.

Выступ каманды зь цягам часу стаў менш пасьпяховым, і ў сэзоне 1944 году каманда скончыла барацьбу на апошнім месцы ў сваёй групе. Наступны, 1945 год, адзначыўся поўным каляпсам футболу й спорту наогул у краіне, разьбітай ударамі сілаў арміі СССР і хаўрусьнікаў па антыгітлераўскай кааліцыі.

### Пасьляваенны пэрыяд
Пасьля вайны паўднёва-заходні рэгіён Нямеччыны быў часткай акупацыйнай зоны войскаў хаўрусьнікаў, якая кіраваліся Францыяй. Каманды былі арганізаваны ў паўночны й паўднёвы дывізіёны для таго, каб вызначыць, якія каманды ўвойдуць у склад новай Обэрлігі. Францускае камандаваньне вельмі павольна перадавала ў рукі мясцовага насельніцтва кіраваньне новаўтварэньнямі, таму каманды з гэтых рэгіёнаў значна даўжэй не ўваходзілі ў зноўку заснаваную агульнанацыянальную лігу. «Кайзэрсьляўтэрн» працягнуў гуляць у Обэрлізе Паўднёвага Захаду ў 1945 годзе, і скончыў сэзон, усяго на адзін пункт адстаўшы ад «Саарбрукену». Каманда зь лёгкасьцю перамагла ў Групе Поўнач у 1947 годзе, шмат у чым, дзякуючы гульні Фрыца Вальтэра й ягонага брата Ітмара Вальтэра. Гэты дуэт забіў на дваіх 46 галоў — больш, чым любая іншая каманда ў цэлым.

## Вонкавыя спасылкі
* Афіцыйны сайт

Катэгорыя:Кайзэрсьляўтэрн